મુંબઈ ડેવલપમેન્ટ પ્લાનને સ્ક્રૅપ કરવાના મહારાષ્ટ્ર સરકારના નિર્ણયથી રિયલ્ટી માર્કેટની મુશ્કેલીઓમાં વધારો થશે. શહેરની વિકાસ યોજનામાં સ્પક્ટતાના અભાવે લૅન્ડ પાર્સલ, પુનર્વિકાસના પ્રોજેક્ટ્સ તેમ જ આ પ્રોજેક્ટ્સને ભંડોળ પૂરું પાડનારા પ્રાઇવેટ ઇક્વિટી ટ્રાન્ઝેક્શન્સ પણ અટવાઈ ગયાં છે. નવા લૉન્ચ થનારા પ્રોજેક્ટ્સની સંખ્યામાં ઘટાડો થશે, આ સાથે જ સપ્લાય પર પણ અસર વર્તાશે. જોકે આમ છતાં પણ લાંબા સમયથી મંદીની અસર હેઠળ રહેલા પ્રૉપર્ટી માર્કેટમાં ભાવ ઊંચકાવાની શક્યતા નથી. ફેબ્રુઆરીમાં મ્યુનિસિપલ કૉર્પોરેશન ઑફ ગ્રેટર મુંબઈ (MCGM)એ ન્યુ ડેવલપમેન્ટ પ્લાન-૨૦૩૪ જાહેર કર્યા બાદથી શહેરના અનેક પ્રોજેક્ટ્સ અટકી પડ્યા છે, પરંતુ યોજનામાં રહેલી ખામીઓને કારણે ટીકાપાત્ર બનતાં સરકારે એને પડતો મૂકવાની ફરજ પડી હતી.